4.7.2013 EL Επίσημη Εφημερίδα της Ευρωπαϊκής Ένωσης L 185/12 ΑΠΟΦΑΣΗ 2013/354/ΚΕΠΠΑ ΤΟΥ ΣΥΜΒΟΥΛΙΟΥ της 3ης Ιουλίου 2013 για την αστυνομική αποστολή της Ευρωπαϊκής Ένωσης για τα παλαιστινιακά εδάφη (EUPOL COPPS) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2, Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας, Εκτιμώντας τα εξής: Στις 14 Νοεμβρίου 2005, το Συμβούλιο υιοθέτησε την κοινή δράση 2005/797/ΚΕΠΠΑ για την αστυνομική αποστολή της Ευρωπαϊκής Ένωσης για τα παλαιστινιακά εδάφη (EUPOL COPPS), για περίοδο τριών ετών. Το επιχειρησιακό στάδιο της EUPOL COPPS άρχισε την 1η Ιανουαρίου 2006. Στις 17 Δεκεμβρίου 2010, το Συμβούλιο εξέδωσε την απόφαση 2010/784/ΚΕΠΠΑ για την αστυνομική αποστολή της Ευρωπαϊκής Ένωσης για τα παλαιστινιακά εδάφη , με την οποία συνεχίστηκε η EUPOL COPPS από την 1η Ιανουαρίου 2011. Η απόφαση 2010/784/ΚΕΠΠΑ λήγει στις 30 Ιουνίου 2013. Στις 7 Ιουνίου 2013, η Επιτροπή Πολιτικής και Ασφάλειας (ΕΠΑ) συνέστησε την επέκταση της αποστολής για επιπλέον διάστημα 12 μηνών μέχρι τις 30 Ιουνίου 2014. Το Κέντρο Επιφυλακής θα πρέπει να ενεργοποιηθεί για την αποστολή. Η EUPOL COPPS θα διεξάγεται σε περιστάσεις που μπορεί να επιδεινωθούν και να παρεμποδίσουν την επίτευξη των στόχων της εξωτερικής δράσης της Ένωσης, όπως ορίζονται στο άρθρο 21 της Συνθήκης για την Ευρωπαϊκή Ένωση (ΣΕΕ), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αποστολή 1. Η αστυνομική αποστολή της Ευρωπαϊκής Ένωσης για τα παλαιστινιακά εδάφη, εφεξής EUPOL COPPS, που ιδρύθηκε με την κοινή δράση 2005/797/ΚΕΠΠΑ, συνεχίζεται από 1ης Ιουλίου 2013. 2. Η EUPOL COPPS λειτουργεί σύμφωνα με την περιγραφή της αποστολής όπως ορίζεται στο άρθρο 2. Άρθρο 2 Περιγραφή της αποστολής Σκοπός της EUPOL COPPS είναι να συμβάλει στη θέσπιση βιώσιμων και αποτελεσματικών ρυθμίσεων αστυνόμευσης υπό παλαιστινιακή αρμοδιότητα σύμφωνα με τα καλύτερα διεθνή πρότυπα, σε συνεργασία με τα προγράμματα δημιουργίας υποδομής της Ένωσης, καθώς και με άλλες διεθνείς προσπάθειες στο ευρύτερο πλαίσιο του τομέα ασφάλειας, συμπεριλαμβανομένης της μεταρρύθμισης της ποινικής δικαιοσύνης. Προς τούτο, η EUPOL COPPS: α) συνδράμει την Παλαιστινιακή Πολιτική Αστυνομία (ΠΠΑ) στην εκτέλεση του προγράμματος ανάπτυξης παρέχοντας συμβουλές και στενή καθοδήγηση στην ΠΠΑ, ειδικότερα δε τους ανώτερους αξιωματικούς σε επίπεδο περιφέρειας, αρχηγείου και σε υπουργικό επίπεδο, β) συντονίζει και διευκολύνει τη συνδρομή της Ένωσης και των κρατών μελών και, όπου απαιτείται, τη διεθνή συνδρομή προς την ΠΠΑ, γ) παρέχει συμβουλές για στοιχεία της ποινικής δικαιοσύνης αστυνομικού χαρακτήρα, δ) διαθέτει μονάδα σχεδίων για τον προσδιορισμό και την εφαρμογή σχεδίων. Η αποστολή, ανάλογα με την περίπτωση, συντονίζει, διευκολύνει και παρέχει συμβουλές όσον αφορά σχέδια που υλοποιούνται από τα κράτη μέλη και από τρίτα κράτη, υπό την ευθύνη τους, σε τομείς που συνδέονται με την αποστολή και στηρίζουν τους στόχους της. Σε σχέση με τα προαναφερθέντα καθήκοντα, η EUPOL COPPS διαθέτει την ικανότητα να προμηθεύεται υπηρεσίες και προμήθειες, να συνάπτει συμβάσεις και να προβαίνει σε διοικητικές ρυθμίσεις, να απασχολεί προσωπικό, να διατηρεί τραπεζικούς λογαριασμούς, να αποκτά και να εκποιεί περιουσιακά στοιχεία και να εκπληρώνει τις υποχρεώσεις της και να είναι διάδικος σε νομικές υποθέσεις. Άρθρο 3 Επανεξέταση Προσαρμογές στο μέγεθος και στο πεδίο δραστηριοτήτων της EUPOL COPPS θα μπορούν, εφόσον χρειασθεί, να γίνουν μέσω διαδικασίας επανεξέτασης ανά εξάμηνο, σύμφωνα με τα κριτήρια αξιολόγησης που ορίζονται στην αρχική ιδέα διεξαγωγής των επιχειρήσεων (CONOPS) και στο σχέδιο επιχειρήσεων (OPLAN) και λαμβάνοντας υπόψη τις επιτόπου εξελίξεις. Άρθρο 4 Δομή διοίκησης και διάρθρωση 1. Η EUPOL COPPS περιλαμβάνει ενοποιημένη δομή διοίκησης, για τους σκοπούς της επιχείρησης διαχείρισης κρίσεων. 2. Η διάρθρωση της EUPOL COPPS γίνεται σύμφωνα με τα έγγραφα σχεδιασμού της. Άρθρο 5 Διοικητής μη στρατιωτικών επιχειρήσεων 1. Ο Διευθυντής της Μη Στρατιωτικής Δυνατότητας Σχεδιασμού και Διεξαγωγής Επιχειρήσεων (CPCC) αναλαμβάνει καθήκοντα Διοικητή Μη Στρατιωτικών Επιχειρήσεων για τη EUPOL COPPS. 2. Ο Διοικητής Μη Στρατιωτικών Επιχειρήσεων, υπό τον πολιτικό έλεγχο και τη στρατηγική διοίκηση της ΕΠΑ και υπό τη γενική εξουσία του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας (ΥΕ), ασκεί τη διοίκηση και τον έλεγχο της EUPOL COPPS σε στρατηγικό επίπεδο. 3. Ο Διοικητής Μη Στρατιωτικών Επιχειρήσεων εξασφαλίζει, όσον αφορά τη διεξαγωγή των επιχειρήσεων, την ορθή και αποτελεσματική εφαρμογή των αποφάσεων του Συμβουλίου, καθώς και των αποφάσεων της ΕΠΑ, συμπεριλαμβανομένης της έκδοσης οδηγιών, σε στρατηγικό επίπεδο, προς τον Αρχηγό Αποστολής, και του προσφέρει συμβουλές και τεχνική στήριξη. 4. Ο Διοικητής Μη Στρατιωτικών Επιχειρήσεων υποβάλλει έκθεση στο Συμβούλιο μέσω του ΥΕ. 5. Το σύνολο του αποσπασμένου προσωπικού παραμένει πλήρως υπό τη διοίκηση των εθνικών αρχών του κράτους από το οποίο αποσπάστηκε σύμφωνα με τους εθνικούς κανόνες, του σχετικού θεσμικού οργάνου της Ένωσης ή της Ευρωπαϊκής Υπηρεσίας Εξωτερικής Δράσης (ΕΥΕΔ). Οι αρχές αυτές μεταβιβάζουν τον επιχειρησιακό έλεγχο (OPCON) του προσωπικού τους, των ομάδων και των μονάδων τους στον Διοικητή Μη Στρατιωτικής Επιχείρησης. 6. Ο Διοικητής Μη Στρατιωτικών Επιχειρήσεων έχει συνολική ευθύνη να εξασφαλίζει ότι η Ένωση ασκεί δεόντως το καθήκον επιμέλειας. 7. Ο Διοικητής Μη Στρατιωτικών Επιχειρήσεων και ο ειδικός εντεταλμένος της Ευρωπαϊκής Ένωσης (EEEE) για την ειρηνευτική διαδικασία της Μέσης Ανατολής διαβουλεύονται μεταξύ τους, εφόσον απαιτείται. Άρθρο 6 Αρχηγός Αποστολής 1. Ο Αρχηγός Αποστολής είναι υπεύθυνος για τη διοίκηση και τον έλεγχο της αποστολής στο θέατρο των επιχειρήσεων και είναι άμεσα υπόλογος στον Διοικητή Μη Στρατιωτικών Επιχειρήσεων. 2. Ο Αρχηγός Αποστολής είναι ο εκπρόσωπος της αποστολής. Ο Αρχηγός Αποστολής μπορεί να αναθέτει καθήκοντα διαχείρισης του προσωπικού και οικονομικών θεμάτων σε μέλη του προσωπικού της αποστολής, υπό την συνολική ευθύνη του. 3. Ο Αρχηγός Αποστολής είναι υπεύθυνος να διοικεί το προσωπικό, τις ομάδες και τις μονάδες των συμμετεχόντων κρατών, βάσει των διαταγών του Αρχηγού Μη Στρατιωτικών Επιχειρήσεων, καθώς και για τη διοίκηση και τη διοικητική μέριμνα επί των περιουσιακών στοιχείων, των πόρων και των πληροφοριών που τίθενται στη διάθεση της αποστολής. 4. O Αρχηγός Αποστολής εκδίδει εντολές προς το σύνολο του προσωπικού της αποστολής, με στόχο την αποτελεσματική διεξαγωγή της ΕUPOL COPPS στο θέατρο των επιχειρήσεων, αναλαμβάνοντας τον συντονισμό και την καθημερινή διαχείριση της αποστολής σύμφωνα με τις εντολές στρατηγικού επιπέδου του Διοικητή Μη Στρατιωτικών Επιχειρήσεων. 5. Ο Αρχηγός Αποστολής είναι υπεύθυνος για τον πειθαρχικό έλεγχο του προσωπικού. Όσον αφορά το αποσπασμένο προσωπικό, τα πειθαρχικά μέτρα επιβάλλονται από τις εθνικές αρχές, από το αντίστοιχο θεσμικό όργανο της Ένωσης ή από την ΕΥΕΔ. 6. Ο Αρχηγός Αποστολής εκπροσωπεί τη ΕUPOL COPPS στην περιοχή των επιχειρήσεων και εξασφαλίζει την κατάλληλη προβολή της αποστολής. 7. Ο Αρχηγός Αποστολής συντονίζεται, κατά περίπτωση, με άλλους επιτόπου φορείς της Ένωσης. Ο Αρχηγός Αποστολής, χωρίς να θίγεται η δομή διοίκησης, λαμβάνει επιτόπου πολιτική καθοδήγηση από τον ΕΕΕΕ για την ειρηνευτική διαδικασία της Μέσης Ανατολής σε διαβούλευση με τους επικεφαλής των αντιπροσωπιών της Ένωσης. Άρθρο 7 Προσωπικό της EUPOL COPPS 1. Ο αριθμός και τα προσόντα του προσωπικού της EUPOL COPPS είναι σύμφωνοι με την περιγραφή της αποστολής όπως ορίζεται στο άρθρο 2 και τη διάρθρωση όπως ορίζεται στο άρθρο 4. 2. Η EUPOL COPPS απαρτίζεται πρωτίστως από προσωπικό που αποσπάται από τα κράτη μέλη, τα θεσμικά όργανα της Ένωσης ή την ΕΥΕΔ. Κάθε κράτος μέλος, θεσμικό όργανο της Ένωσης ή η ΕΥΕΔ επιβαρύνεται με τις δαπάνες που συνδέονται με το προσωπικό της αποστολής που έχει αποσπάσει, συμπεριλαμβανομένων των μισθών, της ιατροφαρμακευτικής κάλυψης, των ταξιδιωτικών εξόδων προς και από την περιοχή της αποστολής, των επιδομάτων, εκτός των εφαρμοστέων ημερήσιων αποζημιώσεων, καθώς και των επιδομάτων κινδύνου και δυσμενών συνθηκών. 3. Η EUPOL COPPS μπορεί επίσης να προσλαμβάνει διεθνές ή τοπικό προσωπικό ως συμβασιούχους, εάν τα απαιτούμενα καθήκοντα δεν παρέχονται από το προσωπικό που αποσπάται από κράτη μέλη, τα θεσμικά όργανα ή την ΕΥΕΔ. 4. Οι όροι εργασίας και τα δικαιώματα και οι υποχρεώσεις για το διεθνές και το τοπικό προσωπικό καθορίζονται στις συμβάσεις μεταξύ της EUPOL COPPS και του σχετικού μέλους του προσωπικού. 5. Το προσωπικό της αποστολής μπορεί επίσης, κατά περίπτωση, να αποσπάται από τρίτα κράτη. Κάθε αποσπών τρίτο κράτος επιβαρύνεται με τις δαπάνες του προσωπικού που αποσπάσθηκε από αυτό, συμπεριλαμβανομένων των μισθών, της ιατροφαρμακευτικής κάλυψης, των επιδομάτων, της ασφάλισης έναντι υψηλού κινδύνου και των ταξιδιωτικών εξόδων προς και από την περιοχή της αποστολής. Άρθρο 8 Καθεστώς του προσωπικού της EUPOL COPPS 1. Εφόσον απαιτείται, το καθεστώς της EUPOL COPPS και του προσωπικού της, συμπεριλαμβανομένων, ενδεχομένως, των προνομίων, ασυλιών και των άλλων εγγυήσεων που απαιτούνται για την ολοκλήρωση και την εύρυθμη διεξαγωγή της EUPOL COPPS, αποτελεί αντικείμενο συμφωνίας που συνάπτεται κατ’ εφαρμογή του άρθρου 37 ΣΕΕ και σύμφωνα με τη διαδικασία που ορίζεται στο άρθρο 218 της Συνθήκης για τη λειτουργία της Ευρωπαϊκής Ένωσης. 2. Εναπόκειται στο κράτος μέλος, στο όργανο της Ένωσης ή στην ΕΥΕΔ που έχει αποσπάσει μέλος του προσωπικού να αντικρούει τυχόν αξιώσεις συνδεόμενες με την απόσπαση, τις οποίες προβάλλει το μέλος του προσωπικού ή οι οποίες το αφορούν. Το εν λόγω κράτος μέλος, όργανο της Ένωσης ή η ΕΥΕΔ φέρει την ευθύνη για την άσκηση τυχόν προσφυγής κατά του αποσπασθέντος. Άρθρο 9 Πολιτικός έλεγχος και στρατηγική διεύθυνση 1. Η ΕΠΑ ασκεί, υπό την ευθύνη του Συμβουλίου και του ΥΕ, τον πολιτικό έλεγχο και τη στρατηγική διεύθυνση της αποστολής. Το Συμβούλιο εξουσιοδοτεί την ΕΠΑ να λαμβάνει τις σχετικές αποφάσεις για τον σκοπό αυτό σύμφωνα με το άρθρο 38 τρίτο εδάφιο ΣΕΕ. Η εξουσιοδότηση αυτή περιλαμβάνει και την εξουσία διορισμού Αρχηγού Αποστολής, με πρόταση του ΥΕ, και τροποποίησης της CONOPS και του OPLAN. Περιλαμβάνει, επίσης, την εξουσία λήψης αποφάσεων σχετικών με τον διορισμό του Αρχηγού Αποστολής. Το Συμβούλιο διατηρεί την εξουσία λήψης αποφάσεων όσον αφορά τους στόχους και τον τερματισμό της αποστολής. 2. Η ΕΠΑ ενημερώνει το Συμβούλιο σε τακτά χρονικά διαστήματα. 3. Η ΕΠΑ λαμβάνει σε τακτικά διαστήματα και αναλόγως των απαιτήσεων, εκθέσεις από τον Αρχηγό Μη Στρατιωτικών Επιχειρήσεων και τον Αρχηγό Αποστολής για ζητήματα που εμπίπτουν στη σφαίρα ευθύνης τους. Άρθρο 10 Συμμετοχή τρίτων κρατών 1. Με την επιφύλαξη της αυτονομίας λήψεως αποφάσεων της Ένωσης και του ενιαίου θεσμικού της πλαισίου, τρίτα κράτη μπορούν να προσκληθούν να συνεισφέρουν στη EUPOL COPPS, υπό την προϋπόθεση ότι αναλαμβάνουν τα έξοδα του προσωπικού που έχουν αποσπάσει, συμπεριλαμβανομένων των μισθών, της ιατρικής κάλυψης, των επιδομάτων, της ασφάλισης υψηλών κινδύνων και των εξόδων ταξιδιού από και προς την περιοχή της αποστολής, και συμβάλλουν στις τρέχουσες δαπάνες της EUPOL COPPS, αναλόγως των αναγκών. 2. Τα τρίτα κράτη που συνεισφέρουν στη EUPOL COPPS έχουν τα ίδια δικαιώματα και υποχρεώσεις με τα κράτη μέλη όσον αφορά την καθημερινή διαχείριση της αποστολής. 3. Το Συμβούλιο εξουσιοδοτεί την ΕΠΑ να λάβει τις δέουσες αποφάσεις όσον αφορά την αποδοχή των προτεινόμενων συνεισφορών και να συστήσει επιτροπή συνεισφερόντων. 4. Οι λεπτομέρειες των ρυθμίσεων σχετικά με τη συμμετοχή τρίτων κρατών υπόκεινται σε συμφωνία που συνάπτεται σύμφωνα με το άρθρο 37 ΣΕΕ και, εφόσον απαιτείται, βάσει συμπληρωματικών τεχνικών διακανονισμών. Όταν η Ένωση και ένα τρίτο κράτος συνάπτουν συμφωνία που διαμορφώνει πλαίσιο για τη συμμετοχή του εν λόγω τρίτου κράτους σε επιχειρήσεις της Ένωσης για τη διαχείριση κρίσεων, οι διατάξεις της συμφωνίας αυτής εφαρμόζονται στο πλαίσιο της EUPOL COPPS. Άρθρο 11 Ασφάλεια 1. Ο Διοικητής Μη Στρατιωτικών Επιχειρήσεων, σύμφωνα με το άρθρο 5, διευθύνει τον σχεδιασμό των μέτρων ασφαλείας του Αρχηγού Αποστολής και εξασφαλίζει την ορθή και αποτελεσματική εφαρμογή τους από τη EUPOL COPPS. 2. Ο Αρχηγός Αποστολής είναι υπεύθυνος για την ασφάλεια της EUPOL COPPS και για τη συμμόρφωση με στοιχειώδεις απαιτήσεις ασφαλείας για την εκτέλεση της EUPOL COPPS, σύμφωνα με την πολιτική της Ένωσης για την ασφάλεια του προσωπικού που αναπτύσσεται εκτός της Ένωσης στα πλαίσια επιχειρήσεων, δυνάμει του Τίτλου V ΣΕΕ και σύμφωνα με τα συνοδευτικά έγγραφα. 3. Ο Αρχηγός Αποστολής επικουρείται από έναν Ανώτερο Αξιωματικό Ασφαλείας της Αποστολής (SMSO), ο οποίος αναφέρεται στον Αρχηγό Αποστολής και διατηρεί επίσης στενή σχέση σε λειτουργικό επίπεδο με την ΕΥΕΔ. 4. Το προσωπικό της EUPOL COPPS ακολουθεί υποχρεωτική εκπαίδευση για τα μέτρα ασφαλείας πριν αναλάβει τα καθήκοντά του, σύμφωνα με το OPLAN. Παρακολουθεί επίσης τακτική επανεκπαίδευση στο θέατρο των επιχειρήσεων, η οποία οργανώνεται από τον SMSO. 5. Ο Αρχηγός Αποστολής εξασφαλίζει την προστασία των διαβαθμισμένων πληροφοριών της ΕΕ σύμφωνα με την απόφαση 2011/292/ΕΕ του Συμβουλίου, της 31ης Μαρτίου 2011, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ . Άρθρο 12 Χρηματοοικονομικές ρυθμίσεις 1. Το ποσό δημοσιονομικής αναφοράς που προορίζεται να καλύψει τις δαπάνες της EUPOL COPPS για την περίοδο από 1ης Ιουλίου 2013 έως 30ής Ιουνίου 2014 ανέρχεται σε 9 570 000 EUR. 2. Η διαχείριση όλων των δαπανών γίνεται σύμφωνα με τις διαδικασίες και τους κανόνες που ισχύουν για τον γενικό προϋπολογισμό της Ένωσης. 3. Επιτρέπεται να συμμετέχουν σε προσκλήσεις υποβολής προσφορών υπήκοοι συμμετεχόντων τρίτων κρατών και γειτονικών χωρών. Υπό την επιφύλαξη της έγκρισης της Επιτροπής, ο Αρχηγός Αποστολής μπορεί να συνάπτει τεχνικούς διακανονισμούς με τα κράτη μέλη, τα συμμετέχοντα τρίτα κράτη και άλλους διεθνείς φορείς όσον αφορά την παροχή εξοπλισμών, υπηρεσιών και εγκαταστάσεων στη EUPOL COPPS. 4. Η EUPOL COPPS είναι υπεύθυνη για την εκτέλεση του προϋπολογισμού της αποστολής. Προς τούτο, η EUPOL COPPS υπογράφει σύμβαση με την Ευρωπαϊκή Επιτροπή. 5. Η EUPOL COPPS είναι υπεύθυνη για κάθε απαίτηση και υποχρέωση που προκύπτει από την εκτέλεση της εντολής από 1ης Ιουλίου 2013, με την εξαίρεση των απαιτήσεων που αφορούν σοβαρό παράπτωμα του Αρχηγού Αποστολής, για το οποίο αυτός φέρει ευθύνη. 6. Οι χρηματοδοτικές ρυθμίσεις τηρούν τις επιχειρησιακές απαιτήσεις της EUPOL COPPS, συμπεριλαμβανομένης της συμβατότητας του εξοπλισμού και της διαλειτουργικότητας των ομάδων του. 7. Οι δαπάνες είναι επιλέξιμες από την ημερομηνία έναρξης ισχύος της παρούσας απόφασης. Άρθρο 13 Δημοσιοποίηση πληροφοριών 1. Ο ΥΕ εξουσιοδοτείται να κοινοποιεί στα τρίτα κράτη που συνδέονται με την παρούσα απόφαση, κατά περίπτωση και ανάλογα με τις επιχειρησιακές ανάγκες της αποστολής, πληροφορίες και έγγραφα της ΕΕ που φέρουν διαβάθμιση έως το επίπεδο "RESTREINT UE" και έχουν παραχθεί για τους σκοπούς της αποστολής, σύμφωνα με την απόφαση 2011/292/ΕΕ. 2. Σε περίπτωση συγκεκριμένης και άμεσης επιχειρησιακής ανάγκης, ο ΥΕ εξουσιοδοτείται επίσης να κοινοποιεί στις τοπικές αρχές πληροφορίες και έγγραφα της ΕΕ που φέρουν διαβάθμιση έως "RESTREINT UE" και έχουν παραχθεί για τους σκοπούς της αποστολής, σύμφωνα με την απόφαση 2011/292/ΕΕ. Για τον σκοπό αυτό θεσπίζονται ρυθμίσεις μεταξύ του ΥΕ και των αρμόδιων τοπικών αρχών. 3. Ο ΥΕ εξουσιοδοτείται να γνωστοποιεί στα τρίτα κράτη που συμμετέχουν στην παρούσα απόφαση και στις τοπικές αρχές μη διαβαθμισμένα έγγραφα της ΕΕ που αναφέρονται σε συσκέψεις του Συμβουλίου σχετικές με τη EUPOL COPPS και εμπίπτουν στο επαγγελματικό απόρρητο, σύμφωνα με το άρθρο 6 παράγραφος 1 του εσωτερικού κανονισμού του Συμβουλίου . 4. Ο ΥΕ δύναται να μεταβιβάζει τις αρμοδιότητες των παραγράφων 1, 2 και 3, καθώς και τη δυνατότητα θέσπισης των ρυθμίσεων που αναφέρονται στην παράγραφο 2, σε πρόσωπα που βρίσκονται υπό την εποπτεία του ΥΕ, στον Διοικητή Μη Στρατιωτικών Επιχειρήσεων και/ή στον Αρχηγό Αποστολής. Άρθρο 14 Επιφυλακή Το Κέντρο Επιφυλακής τίθεται σε λειτουργία για τη EUPOL COPPS. Άρθρο 15 Έναρξη ισχύος Η παρούσα απόφαση αρχίζει να ισχύει από την ημερομηνία έκδοσής της. Εφαρμόζεται από την 1η Ιουλίου 2013. Λήγει στις 30 Ιουνίου 2014. Βρυξέλλες, 3 Ιουλίου 2013. Για το Συμβούλιο Ο Πρόεδρος L. LINKEVIČIUS